Вялікую карысць маюць саракагадзінныя набажэнствы, якія на працягу трох дзён рыхтуюць супольнасць вернікаў да перажывання парафіяльнай адпустовай урачыстасці. У нашай краіне існуюць таксама каталіцкія рухі, групы або душпастырствы, якія імкнуцца да глыбейшай камуніі з Богам. Пажадана, каб сябры гэтых супольнасцяў уключаліся ў рытм літургічнага жыцця сваёй парафіі, аднак не заўсёды гэта магчыма. Пераважна яны маюць уласных душпастыраў, прызначаных кампетэнтнай касцельнай уладай. Такія групы часам арганізуюць начныя набажэнствы, чуванні ці сустрэчы, што ў сваю чаргу можа быць добрым спосабам для духоўнага развіцця тых, хто ўдзень заняты.